《赠画龙陈亦所》
元代·岑安卿

飞龙在天不可识，叶公千载馀墨迹。洞微复写牝牡姿，壁破点晴犹莫测。

老所三山海上仙，贝阙珠宫惯游历。归家援笔写飞腾，变化风云走胸臆。

但忧真赝不可知，空使时人宝燕石。我来幸逢四世孙，笔势翩翩尤逼真。

解衣半载梅山住，持练扣户人纷纷。画成不用书亦所，便作所翁何所分。

出门坛津正秋水，一笑双龙忽飞起。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。